15 personer er blevet anholdt, og politiet har beslaglagt en større mængde hash i en aktion på Pusherstreet på Christiania.

Det oplyser Københavns Politi på Twitter.

Beslaglæggelserne og anholdelserne er sket i en målrettet aktion mod organiseret hashhandel i Pusherstreet, hvor der blev kastet med sten mod politiet.

Ifølge Facebook-siden Politirazzia på Christiania var politiet til stede på Christiania omkring klokken 16, hvor flere betjente var kampklædte.

Aktionen varede ifølge vicepolitiinspektør Lars-Ole Karlsen 17 minutter i eftermiddag og involverede både betjente i civil og uniform.

- Målet var denne gang at fange løberne, siger Lars Ole-Karlsen til Ritzau.

Vagthavende ved Københavns Politi har ikke yderligere oplysninger og sagen og kan derfor ikke oplyse, hvor meget hash, der er blevet beslaglagt, og hvad de anholdte er sigtet for.

Politiet oplyser, at syv af de anholdte personer bliver fremstillet i dommervagten.

Natten til onsdag blev tre personer anholdt for at sælge hash, og under samme aktion blev der beslaglagt over et kilo hash, 300 joints og andre hashprodukter. Også her blev politiet mødt af stenkastere.

I løbet af ugen har politiet anholdt ni andre personer i forbindelse med hashhandel på Christiania, oplyser politiet på Twitter.

I de seneste måneder har betjentene flittigt aktioneret mod Pusher Street i et forsøg på at forstyrre handlen.